
	RAPORT DE SPECIALITATE
privind aprobarea participării Municipiului Timișoara la constituirea Asociaţiei de Dezvoltare Intercomunitară ALIANȚA VESTULUI


Având în vedere Expunerea de motive a Primarului Municipiului Timişoara şi Proiectul de hotărâre privind aprobarea participării Municipiului Timișoara la constituirea Asociaţiei de Dezvoltare Intercomunitară ALIANȚA VESTULUI, abreviat AVE,
Având în vedere Protocolul nr. 1/13.02.2019, semnat în urma evenimentului public de lansare a patrulaterei Vestului (Timișoara, 2018), precum și conferința de lansare a viziunii Alianței Vestului (Timișoara, 04.12.2018), prin care primarii municipiilor Arad, Cluj-Napoca, Oradea și Timișoara au decis asocierea într-o asociație de dezvoltare intercomunitară, cu denumirea Alianța Vestului, stabilind, totodată patrimoniul inițial al acesteia (80.000 lei, constituit din contribuția în numerar în cuantum de 20.000 lei/asociat), cotizația anuală (0,5 Eur/locuitor/UAT), precum și membrii primului Consiliu Director, respectiv principiul de rotație al alegerii președintelui, 

Facem următoarele precizări:
ALIANȚA VESTULUI se constituie  în scopul dezvoltării durabile a unităţilor administrativ-teritoriale care alcătuiesc asociaţia şi a întregii zone limitrofe acestora, prin realizarea în comun a unor proiecte de dezvoltare de interes public sau regional şi prin furnizarea în comun a unor servicii publice.
Această asociere urmărește dezvoltarea durabilă a regiunii AVE, a întregii zone urbane funcționale intercomunitară şi a tuturor unităţilor administrativ-teritoriale care compun asociaţia prin elaborarea si implementarea planurilor integrate de dezvoltare la nivelul strategiei intercomunitară AVE.
Unităţile administrativ-teritoriale având calitatea de membri fondatori şi asociaţi sunt:
1. MUNICIPIUL TIMIȘOARA, cu sediul în Municipiul Timișoara, Bd. C.D. Loga, nr. 1, cod postal 300030, cod fiscal RO14756536, reprezentat de domnul Nicolae ROBU, cetățeabn roman în calitate de Primar;
2. MUNICIPIUL ARAD, cu sediul în Municipiul Arad, Bulevardul Revoluţiei nr. 75, cod postal 310130, cod fiscal 3519925, reprezentat de domnul Gheorghe FALCĂ, cetăţean român, în calitate de primar;
3. MUNICIPIUL CLUJ NAPOCA, cu sediul în Municipiul Cluj, Str. Moţilor, nr. 3, cod postal 400001, cod fiscal 4305857, reprezentat de domnul Emil BOC, cetăţean român, în calitate de primar;
4. MUNICIPIUL ORADEA, cu sediul în Municipiul Oradea, Piața Unirii 1- 3, cod postal    
410100, cod fiscal 4230487, reprezentat de domnul Ilie Gavril BOLOJAN, cetăţean român, în 
calitate de primar.
Reprezentanţii unităţilor administrative-teritoriale, ca urmare a înţelegerii intervenite pentru înfiinţarea Asociaţiei de Dezvoltare Intercomunitară  ALIANȚA VESTULUI potrivit Protocolului menționat în preambul, urmează cele 4 principii fundamentale formulate în spiritul Declarației de la Alba Iulia pentru: 
a) dezvoltarea comunităților - pentru a susține dezvoltarea României;
b) libertatea comunităților de a se asocia, de a atrage și a-și utiliza eficient resursele;
c) mai multă putere pentru comunitățile locale, prin asocieri intra și Intercomunitară în structuri nebirocratice;
d) stabilitatea administrației, evidentă în cazul administrațiilor locale, în raport cu cea centrală.
Obiectivele asociaţiei sunt următoarele:
Îmbunătățirea radicală a mobilității și accesibilității între cele patru orașe
· Accelerarea implementării proiectului Autostrada Transilvania;
· Susținerea și urgentarea implementării proiectului Autostrada ViaCarpathia;
· Susținerea și urgentarea proiectului Autostrada Timișoara-Belgrad;
· Dezvoltarea unei conexiuni de tren de mare viteză între toate cele 4 orașe;
· Finalizarea completă a tronsoanelor de centură și interconectarea la rețeaua TEN-T;
· Dezvoltarea în parteneriat a aeroporturilor și a facilităților de acces la acestea dinspre fiecare oraș către toate celelalte;
· Dezvoltarea unei rețele de transport public intraregional și interregional;
· Creșterea mobilității ecologice în regiune prin proiecte de tip tren / tramvai /troleibus / autobus electric / metrou metropolitan;
· Susținerea mobilității forței de muncă;
· Sprijinirea legii parteneriatului public-privat pentru proiecte de infrastructură.
 Susținerea de măsuri active pentru dezvoltarea economică și socială.
· Sprijinirea colaborării mediului de afaceri prin rețele de furnizori, clustere regionale;
· Promovarea unui set comun de infrastructuri specifice, precum și un pachet de facilități oferite agenților economici;
· Susținerea inovării și a parteneriatelor între universități și mediul de afaceri, și administrația publică locală;
· Corelarea a trei resurse de finanțare a proiectelor de infrastructură: 2% din PIB-ul național, bani aprobați de Uniune și fonduri împrumutate de la Banca Europeană, dezvoltarea constituind cea mai bună formă de protecție socială;
· Valorificarea oportunităților financiare și strategice oferite de politicile și programele europene și naționale;
· Susținerea și implementarea mecanismului de Investiții Teritoriale Integrate (ITI), care să permită o abordare coerentă a proiectelor de investiții;
· Susținerea construirii Spitalelor Regionale de Urgență Cluj și Timișoara ca poli de interconectare cu spitalele județene;
· Programe de susținere a tinerilor pentru a rămâne în țară și de atragere și repatriere a celor care au emigrat;
· Susținerea cu prioritare a economiei digitale, a industriilor creative, cu valoare adăugată ridicată și nepoluante;
· Promovare comună a proiectelor de dezvoltare la târguri și evenimente de afaceri;
· Dezvoltarea resurselor umane, creşterea ratei de ocupare şi combaterea excluziunii sociale şi a dezechilibrelor sociale;
· Organizarea şi participarea la cursuri de pregătire, perfecţionare şi reconversie profesională, seminarii şi conferinţe;
· Activități și proiecte pentru protectia mediului si promovarea politicilor de dezvoltare durabila;
· Activități, proiecte și investiții de cercetare, dezvoltare și inovare în folosul membrilor asociați.

 Colaborarea pentru identificarea și implementarea unor măsuri de creștere a performanțelor în administrație.
· Transferarea bunelor practici identificate la nivelul oricăruia dintre parteneri către toți ceilalți;
· Dezvoltarea unor programe și proiecte de cooperare administrativă intra și Intercomunitară;
· Promovare unui set de politici publice menite să susțină o dezvoltare strategică vizionară, predictibilă și sutenabilă;
· Eliminarea birocrației suplimentare în utilizarea fondurilor europene;
· Realizarea procesului de regionalizare – autoritățile locale să își poată realiza propriul program operațional regional la nivelul regiunii;
· Transparența actului administrativ și deschiderea față de alte autorități publice locale;
· Implementarea de proiecte cu finantare nerambursabila (cofinantare), gestionarea investitiilor teritoriale integrate, gestionarea unor programe de finantare, evaluarea si preevaluarea proiectelor si implementarea de instrumente de finantare.
 Promovarea modelului european de politică publică, consonant cu societatea cunoașterii, promotor și valorizator de cultură.
· Implementarea cu schimb de idei și experiență a conceptului de Smart City;
· Dezvoltarea și introducerea masivă în administrație a digitalizării și serviciilor de tip e-administrație și e-cetățean;
· Poziționarea domeniului culturii în centrul preocupărilor comune și, contextual, colaborare în cadrul proiectului Timișoara - Capitala Europeană a Culturii 2021;
· Facilitarea participării cetățenilor celor patru orașe la evenimentele culturale ale fiecărei municipalități organizatoare;
· Educație conectată la viitor, modificarea curriculei la toate nivelurile de învățământ pentru a se adapta noilor provocări sociale și economice, ca și aspirațiilor generațiilor de azi.
 	Dezvoltarea de proiecte şi programe proprii şi în regim de parteneriat cu alte persoane fizice şi juridice din ţară şi străinătate.
 	Mandatarea din partea membrilor către Asociația AVE pentru identificarea, pregătirea și implementarea documentațiilor tehnice, proiectelor și investițiilor de interes interregional.
Alte activităţi relevante pentru dezvoltarea Asociației, precum și orice alte activităţi care vizează generarea resurselor proprii de funcţionare.
Caracterul Asociaţiei este de interes general, ca persoană juridică de drept privat fără scop patrimonial, care se constituie în vederea atingerii obiectivelor şi desfăşurării activităţilor specificate la art. 3.
Din punctul de vedere al regimului juridic în care funcţionează, Asociaţia este o asociaţie de dezvoltare intercomunitară, persoană juridică de drept privat şi de utilitate publică, în conformitate cu prevederile Legii nr. 215/2001 (art. 11,12,13) şi Legii nr.51/2006, cu modificările şi completările ulterioare.
Asociația se constituie pe perioadă  nedeterminată și va avea sediul în municipiul Timișoara, Str. Vasile Alecsandri nr. 1 SAD 10 (unitate individuală nr.24) și SAD 11 (unitate individuală nr.25), potrivit Hotărârii Consiliului Local al Municipiului Timișoara nr. 122/27.03.2019.
Atașat documentației se regăsesc Actul constitutiv și Statutul  Asociaţiei de Dezvoltare Intercomunitară ALIANȚA VESTULUI, care constituie anexe la hotărâre.
Având în vedere prevederile Legii nr.215/2001 a administrației publice locale, art.11,art.12, art.13;
Având în vedere prevederile Ordonanței Guvernului 26/2000 cu privire la asociații și fundații cu modificări și completări ulterioare,
Având în vedere Legea nr. 51/2006 privind  serviciilor comunitare de utilități publice;  

Faţă de cele prezentate, apreciem că proiectul de hotărâre privind aprobarea participării Municipiului Timișoara la constituirea Asociaţiei de Dezvoltare Intercomunitară ALIANȚA VESTULUI îndeplineşte condiţiile pentru a fi supus dezbaterii și aprobării Consiliului Local al Municipiului Timişoara.
Totodată, propunem și aprobarea cuprinderii în Bugetul de venituri şi cheltuieli al Municipiului Timişoara, a sumelor necesare pentru:
- participarea Municipiului Timișoara la constituirea patrimoniul inițial al Asociației de Dezvoltare Intercomunitară ALIANȚA VESTULUI, în valoare de 20.000 lei 
- plata cotizației anuale de 0,5 euro pentru fiecare locuitor cu domiciliu în Municipiul Timișoara, destinată acoperirii cheltuielilor de funcționare a aparatului tehnic-operațional al asociației.

